2011-09-29. Desnonament d'Elsa Dos Santos al Cabanyal
Channel: Sergi Tarín Galán
Date: 30/09/2011

EL RITUAL DE LA DEGRADACIÓ AL CABANYAL
L'ajuntament de València va deixar en el carrer este dilluns a Elsa Dos Santos i el seu fill menor d'edat. És la darrera acció de l'empresa pública Pla Cabanyal-Canyamelar, nova denominació de la sinistra Cabanyal 2010. Esta entitat té com a missió la compra de cases per a després demolir-les en l'hipotètic cas de què el consistori execute la prolongació de Blasco Ibáñez fins la mar. Una operació que suposaria l'enderrocament de 1600 vivendes d'alt valor artístic i la desaparició d'una part de la trama urbana del barri de pescadors del Cabanyal, declarat Bé d'Interés Cultural (BIC) el 1993. Actualment, el pla es troba paralitzat cautelarment pel Tribunal Constitucional en virtut d'un decret del ministeri de Cultura publicat a finals de 2009 i que qualifica el projecte d'"espoli del patrimoni espanyol".
El pla Cabanya-Canyamelar ha estat assenyalat nombroses vegades pels veïns com la força de xoc de l'ajuntament a l'hora de degradar el barri. Moltes de les cases propietat del consistori presenten un pèssim estat de conservació. En algunes d'elles viu gent en condicions miserables, sense llum ni aigua potable. En unes poques, fins i tot, es permet la venda de droga. Des de Salvem El Cabanyal, plataforma veïnal que demana una rehabilitació sense destrucció del barri, argumenten que la desídia de l'ajuntament "és una estratègia per devaluar la zona i forçar l'exili dels veïns". L'últim exemple és el cas de Dos Santos, a qui l'ajuntament va denunciar sense previ avís fa més d'un any perquè li devia tres mesos de lloguer. Tot i que la inquilina va posar-se al corrent dels pagaments, la demanda ha seguit la seua cursa fins acabar dilluns amb el desallotjament tens i ple de cruesa que descriuen les imatges que acompanyen esta notícia. Durant el desnonament, la policia va ordenar la destrucció interior de part de l'immoble, que va ser tapiat a continuació.